Susanne Clemensen (CD), 2001-02-27:
Det kan jo være, det var sådan en »I love you«-mail, som hr. Kristian Thulesen Dahl skyndte sig at delete, hvem ved?
Hovedprioriteterne og temaerne for det svenske formandskab er efter CD's opfattelse udtryk for sund fornuft og fremsynethed.
Der skal da heller ikke herske nogen tvivl om, at vi i CD støtter det svenske formandskab og den danske regering i, at EU's udvidelse skal have højeste prioritet.
Med reformen af EU's institutioner, som faldt på plads i Nice i december sidste år, er vejen jo nu banet for udvidelsen af EU.
Vi mener ligesom Kommissionen, at det er muligt, ja, at det ligefrem er pinedød nødvendigt, at vi nu får afsluttet forhandlingerne med de bedst forberedte ansøgerlande i løbet af 2002.
Selv om jeg godt forstår statsministerens eufori over, at det kommende danske formandskab i andet halvår af 2002 kan blive en milepæl i det historiske arbejde med EU's udvidelse - fra København til København, som statsministeren udtrykte det - er det da også på høje tid, at der for alvor sker noget, at det så at sige rykker for de gerne fem bedst forberedte ansøgerlande, ja, måske endda endnu flere.
Når det gælder overgangsordninger, når vi taler om den frie bevægelighed af bl.a. arbejdskraft, vil jeg da gerne appellere til, at de overgangsordninger bliver så korte som overhovedet muligt. Jeg tror, det er at gøre det spørgsmål til et meget større spørgsmål, end det i virkeligheden fortjener.
Kommissionen har tidligere fremlagt en ambitiøs, men realistisk arbejdsplan for udvidelsesforhandlingerne, så man kan sige, at det, der nu udestår, er det seje og slidsomme arbejde for svenskerne med udvidelsesforhandlingerne, som vi sammen med regeringen naturligvis vil gøre alt, hvad vi kan, for at støtte. En anden svensk hovedprioritet er beskæftigelse og vækst.
Vi kan naturligvis ikke blive uenige om, at det strategiske mål, som EU satte sig ved Lissabontopmødet i marts 2000, om inden for 10 år at blive den mest konkurrencedygtige og dynamiske vidensbaserede økonomi i verden, en økonomi, der kan skabe en holdbar økonomisk vækst med flere og bedre job og større social samhørighed, er et både vigtigt og rigtigt mål for EU, som statsministeren også var inde på i sin tale.
Men her hører enigheden mellem regeringen og CD altså også op.
Vi støtter nemlig det svenske formandskabs og kommissionsformandens ønsker om, at adgang til højtuddannet udenlandsk arbejdskraft sættes på dagsordenen på regeringschefernes topmøde i slutningen af marts, meget gerne med det formål, at landene kan blive enige om at etablere og markedsføre en fælles EU-greencard-ordning efter inspiration fra USA.
Uddannelse, uddannelse og atter uddannelse af arbejdsstyrken er det eneste svar på den demografiske udfordring, som alle europæiske lande står over for i fremtiden, som Socialdemokratiet kan komme frem med.
Uddannelse og efteruddannelse af arbejdsstyrken er naturligvis et meget vigtigt og centralt element, men det kan efter CD's opfattelse ikke stå alene.
Og det er derfor, vi melder klart ud og siger, at det danske erhvervsliv og vores samfund som helhed har brug for import af højtuddannet
Når jeg tænker på vores 1 år gamle Center for Vurdering af Udenlandske Uddannelser, som lader meget tilbage at ønske, hvad angår åbenhed, hjælpsomhed og hurtighed, støtter vi i CD, at det arbejde også gives høj prioritet.
Det er jo også en metode til at løse mangelen på højtuddannet arbejdskraft i fremtiden.
Samtidig mener vi også, at vi fra politisk hold må gøre, hvad vi kan, for at gøre det mere attraktivt at blive længere på arbejdsmarkedet.
Her drejer det sig selvfølgelig først og fremmest om at vende holdninger og vanetænkning med hensyn til seniorer på arbejdsmarkedet, så planlægningen af arbejdets tilrettelæggelse, arbejdsfunktionen samt efteruddannelse af seniorer ikke er noget, der kommer bag på arbejsgivere og virksomhedsledere.
Virksomhederne og de ansatte må lære at værdsætte deres ældre kollegaers viden og erfaring, og her kunne man vel også forestille sig, at EU-regeringscheferne tog det her spørgsmål op og satte fokus på det.
Nu lyser den røde lampe.
Jeg ville også gerne have sagt noget om, hvor vigtigt det er, at det svenske formandskab har sat bioteknologisektoren på, for jeg synes desværre, at den danske miljøminister for ofte har været stærkt skeptisk over for hele den her sektor til stor ulempe for bl.a. uhelbredeligt syge mennesker, for hvem bioteknologien åbner nogle nye og meget positive muligheder.
Men alt i alt synes vi, at det svenske formandskab tegner godt, og vi kan naturligvis støtte det forslag til vedtagelse, som vi selv er medforslagsstillere til.